日本国
日本国,其地在海中。三面环水,惟东北隅隔大山,山外皆岛夷。不通中国者名毛人,文身等国。前代号倭奴国,其酋世世以王为姓。秦时,遣方士徐福,将童男女千人入海,求蓬莱仙不得,惧诛,止夷、澶二州,号秦王国,属倭奴。故中国总呼之曰徐倭云,非日本姓号也。汉武帝灭朝鲜,使驿通于汉者三十许国,皆称王。其大倭王居邪马台,亦谓之耶摩维。光武中元二年,始来贡献。至桓灵时,国乱无主。有一女子名卑弥呼者,年长不嫁人,以妖术惑众,共立之为主。法甚严峻,在位数年死。其宗男嗣,国人不服,更相诛杀。复立卑弥呼宗女壹与,国遂定。时称女王国。后复立男王,并受中国爵命。历魏、晋、宋、齐、梁、陈皆来贡,无犯边之事。隋大业初,遣使入贡,致国书曰:「日出处天子致书日没处天子无恙。」炀帝览之,不悦。后其国稍习夏音。唐咸亨初,恶倭名,自以其国近日所出,更号日本。或云日本乃别一小国,为倭所并,故冒其号。贞元中,其使有愿留中国受经肄业者。久之,附新罗使者入贡。后新罗路梗,始由海道至明州。宋雍熙后,累朝皆至。熙宁以后,至者皆僧也。元世祖遣使招谕之,不至。命范文虎率兵十万往击之,至五龙山,忽暴风破舟,败绩。终元世不复至。
本朝初,连寇山东滨海州郡。洪武二年,遣行人杨载赉玺书往报即位书。曰:「上帝好生恶不仁者。向者,我中国自赵宋失驭,北夷得据之,播故俗以腥膻中土,华风不竞,凡百有心,孰不兴愤。自辛卯以来,中原扰扰。彼倭来寇山东,不过乘胡元之衰耳。朕本中国之旧家,耻前王之辱,兴师振旅,扫荡胡番,宵衣旰食,垂二十年。自去岁以来,殄绝北夷,以主中国,惟四夷未报。间者,山东来奏,倭兵数寇海边,生离人妻子,损害物命。故修书特报正统之事,兼谕倭兵越海之由。诏书到日,如臣则奉表来庭,不臣则备兵自固,永安境土,以应天休。如必为寇贼,朕当命舟师扬帆诸岛,捕绝其徒,直抵其国,缚其王,岂不代天伐不仁者哉,惟王图之!」其国犹未向化通好。
是年,倭寇复出没海岛中。数侵掠苏州、崇明,杀伤居民,劫夺货财,沿海皆受其患。太仓卫守御指挥佥事翁德帅官军出海捕之,遇于海门之上帮。及其未阵,麾众冲击之,所杀不可胜计,生获数百人,得其兵器海舟。奏至,诏以德有功,升本卫指挥副使。其官校赏绮帛白金有差,战溺死者加赐钱布米。仍命德往捕未尽倭寇。遣使祭东海神曰:「予受命上穹,为中国主,惟图民,罔敢怠荒。蠢彼倭夷,屡肆劫寇,滨海州郡实被其殃。命将统率